Ο **Οδυσσέας Βλαχοδήμος** (Στουτγκάρδη, Γερμανία, 26 Απριλίου 1994) είναι Έλληνας διεθνής ποδοσφαιριστής που αγωνίζεται ως τερματοφύλακας για λογαριασμό της Νότιγχαμ Φόρεστ και της Εθνικής Ελλάδος.

Έχοντας γεννηθεί στη Στουτγκάρδη, ο Βλαχοδήμος ξεκίνησε την καριέρα του στην αγωνιζόμενη στη Μπουντεσλίγκα ΦφΜ Στουτγκάρδη το 2012, με την οποία πραγματοποίησε τρεις εμφανίσεις τη σεζόν 2015-16, πριν ενταχθεί στον Παναθηναϊκό της ελληνικής Superleague, όπου αγωνίστηκε για δύο σεζόν.

Ο Βλαχοδήμος, όταν ήταν έφηβος και νέος, εκπροσώπησε την εθνική Γερμανίας σε όλες τις ηλικιακές κατηγορίες και αγωνίστηκε στο Ευρωπαϊκό Πρωτάθλημα Κ17 και το Παγκόσμιο Κύπελλο Κ17 το 2011. Αργότερα, έγινε μέλος της ομάδας που κέρδισε το Ευρωπαϊκό Πρωτάθλημα Κ17 του 2017. Από τον Νοέμβριο του 2018 είναι διεθνής με την Εθνική Ελλάδος σε επίπεδο ανδρών και μέχρι σήμερα έχει πραγματοποιήσει 40 εμφανίσεις κάτω από τα γκολπόστ.

Καριέρα
-------

### Σε συλλογικό επίπεδο

#### Στουτγκάρδη

Πραγματοποίησε το ντεμπούτο του στη Γ' Κατηγορία Γερμανίας την 25η Φεβρουαρίου 2012, με τη β' ομάδα της Στουτγκάρδης, η οποία ηττήθηκε με 1-0 από την ΦΚ Χάιντενχαϊμ εκτός έδρας, ενώ τον Ιούνιο η συνεργασία τους ανανεώθηκε για τρεις επιπλέον χρονιές. Στη 18άδα του αντίστοιχου α' συγκροτήματος σε αναμέτρηση πρωταθλήματος επιλέχθηκε τον Αύγουστο του 2013, γεγονός που επαναλήφθηκε 11 φορές την επόμενη διετία και την 29η Αυγούστου 2015 αγωνίστηκε για πρώτη φορά στη γερμανική Μπουντεσλίγκα, όταν αποβλήθηκε ο βασικός τερματοφύλακας στην αναμέτρηση Στουτγκάρδη-Άιντραχτ Φρανκφούρτης (στο 67' και με αποτέλεσμα 1-2, τελικό 1-4). Έκτοτε καθιερώθηκε ως αναπληρωματικός μέχρι τα τέλη Νοεμβρίου και σημείωσε άλλες δύο εμφανίσεις στη διοργάνωση, αμφότερες για ολόκληρο το 90λεπτο.

#### Παναθηναϊκός

Από τις 26 Ιανουαρίου 2016 εντάχθηκε στον Παναθηναϊκό με συμβόλαιο διάρκειας 2½ αγωνιστικών περιόδων και λήξης το καλοκαίρι του 2019. Το ντεμπούτο του με τη φανέλα του Παναθηναϊκού το πραγματοποίησε στις 3 Απριλίου του 2016 στην εντός έδρας επικράτηση του τριφυλλιού κόντρα στη Βέροια με 3-2 για την 28η αγωνιστική του Ελληνικού Πρωταθλήματος. Έχοντας περάσει το πρώτο μισό της επόμενης σεζόν (2016-2017) στον πάγκο ως αναπληρωματικός του τότε βασικού τερματοφύλακα της ομάδας Λουκ Στιλ ο Βλαχοδήμος πήρε τη δεύτερή του ευκαιρία στις 27 Νοεμβρίου 2016 στην ισόπαλη εκτός έδρας αναμέτρηση με τον Πανιώνιο για το ελληνικό πρωτάθλημα που έληξε 1-1. Τη συγκεκριμένη ευκαιρία την αξιοποίησε δεόντως αφου χαρακτηρίστηκε από πολλούς δημοσιογράφους ως ο καλύτερος παίχτης του Παναθηναϊκού στον συγκεκριμένο αγώνα. Την επόμενη εβδομάδα ξεκίνησε ξανά ως βασικός στη νικηφόρα εντός έδρας αναμέτρηση με τον ΠΑΟΚ για το ελληνικό πρωτάθλημα, διατηρώντας ανέπαφη την εστία του. Στις 17 Μαΐου 2017, στην εντός έδρας αναμέτρηση με τον ΠΑΟΚ για τα play off του ελληνικού πρωταθλήματος, ο Βλαχοδήμος αποβλήθηκε με απευθείας κόκκινη κάρτα για φάουλ στον Πέδρο Ενρίκε. Η συγκεκριμένη αναμέτρηση διακόπηκε οριστικά από τον διαιτητή στο 54ο λεπτό οπότε και ο τότε προπονητής του ΠΑΟΚ Βλάνταν Ίβιτς δέχθηκε κουτάκι μπύρας στο κεφάλι από τις εξέδρες.

#### Μπενφίκα

Στις 18 Μαΐου 2018 υπέγραψε συμβόλαιο πενταετούς διάρκειας με την Μπενφίκα. Στη διάρκεια της προετοιμασίας της ομάδας για τη σεζόν 2018-2019 εντυπωσίασε τους πάντες με τις επιδόσεις του με αποτέλεσμα να κερδίσει τη θέση του βασικού τερματοφύλακα της πορτογαλικής ομάδας παραμερίζοντας τον Μπρούνο Βαρέλα και τον Μίλε Σβίλαρ. Το ανεπίσημο ντεμπούτο του με τη φανέλα της Μπενφίκα πραγματοποιήθηκε στις 13 Ιουλίου του 2018 στη φιλική αναμέτρηση με τη Βιτόρια Σετούμπαλ. Το επίσημο ντεμπούτο του πραγματοποιήθηκε στις 7 Αυγούστου 2018 στη νικηφόρα εντός έδρας αναμέτρηση με τη Φενέρμπαχτσε για τον τρίτο προκριματικό γύρο του Τσάμπιονς Λιγκ που έληξε 1-0. Στις 2 Νοεμβρίου του 2021 απέκρουσε πέναλτι του Ρόμπερτ Λεβαντόφσκι σε παιχνίδι απέναντι στην Μπάγερν Μονάχου για τους ομίλους του Τσάμπιονς Λιγκ κι έγινε ο πρώτος γκολκίπερ που αποκρούει πέναλτι του Πολωνού επιθετικού στη διοργάνωση μετά από 14 εύστοχες εκτελέσεις του. Με την φανέλα της Μπενφίκα αγωνίστηκε για περίπου 5,5 χρόνια και κατέγραψε συνολικά 224 συμμετοχές, αποτελώντας τον έκτο ξένο (μη Πορτογάλο) στην σχετική λίστα της ομάδας και συνολικά εντός των πρώτων εξήντα ποδοσφαιριστών.

#### Νότιγχαμ Φόρεστ

Στις 1 Σεπτεμβρίου του 2023, ανακοινώθηκε και επίσημα από την Νότιγχαμ Φόρεστ της Πρέμιερ Λιγκ, υπογράφοντας συμβόλαιο τετραετούς συνεργασίας. Στις 5 Νοεμβρίου 2023 έκανε το ντεμπούτο του με την ομάδα στην εντός έδρας νίκη με 2–0 εναντίον της Άστον Βίλα.

### Στις εθνικές ομάδες

#### Εθνικές Νέων Γερμανίας

Ο Βλαχοδήμος έχει συμμετάσχει σε κάθε κλιμάκιο της γερμανικής εθνικής ομάδας για τις ηλικιακές κατηγορίες έως και 21 ετών.

Διετέλεσε ο βασικός τερματοφύλακας της Γερμανίας στο Ευρωπαϊκό πρωτάθλημα ποδοσφαίρου U17 του 2011 και το Παγκόσμιο Κύπελλο U17 του ίδιου χρόνου, κατακτώντας το αργυρό και το χάλκινο μετάλλιο αντίστοιχα.

#### Εθνική Ελλάδος

Τον Νοέμβριο του 2018, η FIFA ενέκρινε το αίτημα του παίχτη να αγωνιστεί με τα γαλανόλευκα. Έτσι, κλήθηκε στην Εθνική Ελλάδος των ανδρών από τον Άγγελο Αναστασιάδη και στις 15 Νοεμβρίου του 2018 πραγματοποίησε το ντεμπούτο του στην εντός έδρας αναμέτρηση κόντρα στη Φινλανδία για τον θεσμό του UEFA Nations League που έληξε 1-0.

Διακρίσεις
----------

### Ομαδικές

Μπενφίκα
* 2 Πρωτάθλημα Πορτογαλίας: 2018-19 , 2022-23
* 2 Σούπερ Καπ Πορτογαλίας: 2019, 2023

### Διεθνείς

* Γερμανία U17

Ευρωπαϊκό Πρωτάθλημα U17 το 2011: 2η θέση
Παγκόσμιο Κύπελλο U17 το 2011: 3η θέση.

Προσωπική Ζωή
-------------

Γεννήθηκε από Έλληνες γονείς στη Γερμανία και μεγάλωσε εκεί. Η καταγωγή του είναι από την Καστανιά Κοζάνης Αδερφός του είναι ο νυν παίχτης της Ντιναμό Δρέσδης Παναγιώτης Βλαχοδήμος. Με τον αδερφό του ήταν συμπαίκτες στον Παναθηναϊκό για 1,5 χρόνο (Ιανουάριος 2016 - Ιούλιος 2017).

Παραπομπές
----------

1. ↑  «Official match report: 1. FC Heidenheim - VfB Stuttgart II 1:0 (1:0)». German Football Association. 25 Φεβρουαρίου 2012. Ανακτήθηκε στις 29 Φεβρουαρίου 2012.  (Γερμανικά) [*νεκρός σύνδεσμος*]
2. ↑  «Odisseas Vlachodimos verlängert». VfB Stuttgart. 22 Ιουνίου 2012. Αρχειοθετήθηκε από το πρωτότυπο στις 2 Ιανουαρίου 2014. Ανακτήθηκε στις 22 Ιουνίου 2012.  (Γερμανικά)
3. ↑  Οδυσσέας Βλαχοδήμος > Performance data > Total results > 1.Bundesliga, βάση δεδομένων transfermarkt.gr (Αγγλικά)
4. ↑  Στα πράσινα ο Οδυσσέας Βλαχοδήμος Αρχειοθετήθηκε 2016-03-04 στο Wayback Machine. ιστότοπος ΠΑΕ Παναθηναϊκός
5. ↑  «Παναθηναϊκός - Βέροια 3-2» (στα αγγλικά). *Contra.gr*.. Ανακτήθηκε στις 2018-11-17.
6. ↑  «Έκτρωμα... χωρίς τιμωρία!».. Ανακτήθηκε στις 2018-11-17.
7. ↑  «Η κριτική των παικτών του Παναθηναϊκού - Τον «έσωσαν» Οδ. Βλαχοδήμος, Βιγιαφάνιες».. Ανακτήθηκε στις 2018-11-17.
8. ↑  «Έσωσε τα προσχήματα ο κακός Παναθηναϊκός». *sport-fm.gr*.. Ανακτήθηκε στις 2018-11-17.
9. ↑  «Οδ. Βλαχοδήμος: «Προχωράμε» (pic)».. Ανακτήθηκε στις 2018-11-17.
10. ↑  «Αυτή είναι η φάση της αποβολής Βλαχοδήμου - «Φωνάζει» ο Παναθηναϊκός, στο ντέρμπι με ΠΑΟΚ (Video)».. Ανακτήθηκε στις 2018-11-17.
11. ↑  «Οριστική διακοπή στο Παναθηναϊκός - ΠΑΟΚ».. Ανακτήθηκε στις 2018-11-17.
12. ↑  ««Αετός» ο Βλαχοδήμος». *www.amna.gr*. Αρχειοθετήθηκε από το πρωτότυπο στις 18 Μαΐου 2021. Ανακτήθηκε στις 17 Νοεμβρίου 2018.
13. ↑  «Πάει για βασικός ο Βλαχοδήμος, «τρελαίνει» τους Πορτογάλους».. Ανακτήθηκε στις 2018-11-18.
14. ↑  «Ο εκπληκτικός Οδυσσέας Βλαχοδήμος στην «πόρτα» της Εθνικής Ελλάδας». *to10.gr*. 2018-08-12.. Ανακτήθηκε στις 2018-11-17.
15. ↑  «Ντεμπούτο για Βλαχοδήμο με Μπενφίκα». *sport-fm.gr*.. Ανακτήθηκε στις 2018-11-17.
16. ↑  «Προβάδισμα πρόκρισης για Μπενφίκα, 1-0 τη Φενέρμπαχτσε».. Ανακτήθηκε στις 2018-11-18.
17. ↑  «Βλαχοδήμος ο πρώτος που αποκρούει πέναλτι του Λεβαντόφσκι στο Τσάμπιονς Λιγκ! (video)». *agones.gr*. Ανακτήθηκε στις 11 Νοεμβρίου 2021.
18. ↑  «Βλαχοδήμος: Έκλεισε στην Νότιγχαμ (video)». *sport24.gr*. Ανακτήθηκε στις 18 Σεπτεμβρίου 2023.
19. ↑  Οδυσσέας Βλαχοδήμος > National team > Germany U17[*νεκρός σύνδεσμος*], βάση δεδομένων transfermarkt.gr (Αγγλικά)
20. ↑  «Η FIFA άνοιξε τον δρόμο του Οδυσσέα Βλαχοδήμου για την εθνική Ελλάδας!». www.sport24.gr.
21. ↑  «Εθνική Ελλάδας: Οι πρώτες κλήσεις του Άγγελου Αναστασιάδη». www.sport24.gr.
22. ↑  «Ντεμπούτο Βλαχοδήμου με Άγγελο». www.novasports.gr. Αρχειοθετήθηκε από το πρωτότυπο στις 17 Νοεμβρίου 2018.
23. ↑  Η Μπενφίκα με πολύ καλή εμφάνιση του Οδυσσέα Βλαχοδήμου με καταγωγή από την Καστανιά Σερβίων πέρασε στους 8 του Τσάμπιονς Λιγκ
24. ↑  «Παναθηναϊκός: Αδέρφια συμπαίκτες μετά από 29 χρόνια!».. Ανακτήθηκε στις 2018-11-19.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Οδυσσέας Βλαχοδήμος στη FIFA (αρχειοθετημένος) (Αγγλικά)Edit on Wikidata

* Οδυσσέας Βλαχοδήμος στη FIFA (αρχειοθετημένος) (Αγγλικά)Edit on Wikidata

* Οδυσσέας Βλαχοδήμος στην UEFA (Αγγλικά)Edit on Wikidata

* Οδυσσέας Βλαχοδήμος's προφίλ παίκτη στο National-Football-Teams.comEdit on Wikidata

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |